text: Betal eller ryk direkte i fængsel
  29 oktober 2013 kl. 14.40
  Betal eller ryk direkte i fængsel. Sådan hedder det i Matador-spillet og nu er det virkelighed for skyldnere, der bliver væk fra fogedretten i Esbjerg.
  Der er et stigende antal skyldnere, der lader være med at møde op i fogedretten, når de bliver indkaldt. Det koster både tid og penge for alle involverede. Derfor modtager 202 skyldnere i disse dage brev fra fodgedretten i Esbjerg om den forestående aktion.
  I den nærmeste fremtid vil betjente tage ud og anholde de udeblevne, uanset hvor man finder dem. Det vil sige også på jobbet, hjemme hos familien, hos vennerne, eller når de er ude i byen. Det kommer til at ske både i Esbjerg, Varde, Vejen og Fanø kommuner.
  Hvis man vil forsøge at undgå at blive anholdt, skal man hurtigst muligt møde op hos fogedretten på Dokken 1 i Esbjerg tirsdag, onsdag eller torsdag mellem klokken 10.30 og 12.
  